kalixlouiis/myanmar-wikipedia-corpus huggingface dataset:
ဘုရားရှင်၏ အကြံတော်ကိုသိ၍ သဟမ္ပတိ ဗြဟ္မာမင်းက “ပွင့်တော်မူပြီး ပွင့်တော်မူလတံ့သော ဘုရားရှင်များသည် ဓမ္မကိုသာ အရိုအသေ အလေးအမြတ်ပြု၍ မှီ၍ နေတော်မူကြပါကြောင်း၊ ဘုရားရှင်သည်လည်း ဓမ္မကိုသာ အရိုအသေ အလေး အမြတ်ပြု၍ မှီ၍ နေတော်မူပါလော့”ဟု လာရောက် လျှောက်ထားပုံကို ပြဆိုသည့်သုတ်။
သံ၊၁၊၁၄၂-၄။
သံ၊ဋ္ဌ၊၁၊၁၈၇-၁၉၀။
သံ၊ဋီ၊၁၊၂၃၉-၂၄၁။
-သံယုတ္တနိကာယ၊ သဂါထာဝဂ္ဂ၊ ၆-ဗြဟ္မသံယုတ္တ၊ ၁-ပဌမဝဂ္ဂ၊ တတိယသုတ်။
ဘုရားရှင် ကောသလနိုင်ငံ ... သီတင်းသုံးတော်မူနေစဉ် တစ်ယောက်သော ပုဏ္ဏေးမ၏သားဖြစ်သော ဗြဟ္မဒေဝသည် ဘုရားရှင်ထံတော်၌ ရဟန်းပြုပြီး ရဟန်းတရား ပွားများအားထုတ်ခြင်းကြောင့် အာသဝေါကုန်ခန်း ရဟန္တာဖြစ်လေသည်။
အရှင်ဗြဟ္မဒေဝသည် နံနင်ခင်း အိမ်စဉ်အတိုင်း ဆွမ်းခံဝင်ကြွတော်မူရာ မိခင် အိမ်သို့ ဝင်ရောက်သီတင်းသုံးနေ၏။
အရှင်ဗြဟ္မဒေဝ၏ မိခင်ပုဏ္ဏေးမကြီးသည် အရှင်ဗြဟ္မဒေဝထေရ်အား ဆွမ်းမလှူဘဲ ပူဇော်နေကျဗြဟ္မာအား အမြဲပသဖွယ် နို့ဃနာဆွမ်းကို တင်ကိုးပသနေ၏။
သဟမ္ပတိဗြဟ္မာရောက်လာပြီး ကောင်းကင်၌ ရပ်လျက် အရှင်ဗြဟ္မဒေဝ၏ ဂုဏ်တော်တို့ကို ချီးကျူးဟောကြားပြီး အရှင်ဗြဟ္မဒေဝအား မြတ်သောအလှူကို ပေးလှူစေပုံကို ပြဆိုသည့်သုတ်။
အဋ္ဌကထာ, ဋီကာတို့၌ အကျယ်မှတ်သားဖွယ် ဖွင့်ဆိုချက်များစွာရှိပါသည်။
-သံ၊၁၊၁၄၄-၆။
သံ၊မြန်၊၁၊၁၄-၉။
သံ၊ဋီ၊၁၊၂၄၁-၃။
-သံယုတ္တနိကာယ၊ သဂါထာဝဂ္ဂသံယုတ္တ၊ ၆-ဗြဟ္မသံယုတ္တ၊ ၁-ပဌမဝဂ္ဂ၊ စတုတ္ထသုတ်။
ဘုရားရှင် ကောသလနိုင်ငံ ... သီတင်းသုံးနေတော်မူစဉ် ဗကဗြဟ္မာအား “သဿတဒိဋ္ဌိ” ဖြစ်နေပုံ သိမြင်တော်မူခြင်းကြောင့် ပဌမဈာန်ဗြဟ္မာဘုံမှ ဗကဗြဟ္မာ ထံသို့ကြွရောက်၍ သဿတအယူကို ပယ်စွန့်စေတော်မူပြီး ဗကဗြဟ္မာ၏ မေးလျှောက် ချက်အရ အတိတ်ဘဝ ဆင်းရဲဒုက္ခရောက်နေကြသောလူတို့ကို ကယ်ဆယ်ပြီး ချမ်းသာရာရစေခဲ့သည့်အကြောင်းများကို ဗကဗြဟ္မာအား ဘုရားရှင် ဟောတော်မူသည့်သုတ်။
-သံ၊၁၊၁၄၆-၈။
သံ၊မြန်၊၁၊၁၄၀-၂။
သံ၊ဋ္ဌ၊၁၊၁၉၄-၅။
သံ၊ဋီ၊၁၊၂၄၄။
-သံယုတ္တနိကာယ၊ သဂါထာဝဂ္ဂသံယုတ္တ၊ ၆-ဗြဟ္မသံယုတ္တ၊ ၁-ပဌမဝဂ္ဂ၊ ပဉ္စမသုတ်။
ဤဗြဟ္မာဘုံသို့ လာရောက်နိုင်သော သမဏ, ဗြာဟ္မဏတို့ မရှိဟု အယူမှားနေသော အညတရဗြဟ္မာ၏ စိတ်အကြံကို သိတော်မူ၍ ထိုဗြဟ္မာ၏ အထက်ကောင်းကင်၌ ဘုရားရှင်နှင့် အရှင်မဟာမောဂ္ဂလ္လာန်ထေရ် အရှင်မဟာကဿပထေရ်၊ အရှင်မဟာကပ္ပိနထေရ်၊ အရှင်အနုရုဒ္ဓါထေရ်တို့ ကြွရောက်၍ တေဇောကသိုဏ်းသမာပတ် ဝင်စား၍ သီတင်းသုံးတော်မူပုံ၊ အရှင်မဟာမောဂ္ဂလ္လာန်မထေရ်က မေးမြန်းသဖြင့် အညတရဗြဟ္မာက “မိမိမှာ မူလကယူမှားခဲ့သော အယူမှားများမရှိတော့ကြောင်း” လျှောက်ထားပြီး၊ ယင်းဗြဟ္မာက ဗြဟ္မပါရိသဇ္ဇာဗြဟ္မာအား “အရှင်တို့ကဲ့သို့ တန်ခိုးအာနုဘော်ကြီးမားသော အခြားဗုဒ္ဓသာဝကများ ရှိပါသေးသလော” ဟု မေးလျှောက်စေ၍ အရှင်မောဂ္ဂလ္လာန်အား မေးလျှောက်ပုံ၊ အရှင်မောဂ္ဂလ္လာန်ထေရ်က “တန်ခိုးအာနုဘော် ကြီးမားသော အခြားဗုဒ္ဓသာဝကများ များစွာရှိပုံ”ကို ဟောပြသည့်သုတ်။
အဋ္ဌကထာ၌ -တေဇောကသိဏသမာပတ်ဝင်စားပုံ၊ ဘုရားရှင်၏ ရောင်ခြည်တော်မှာ ခြောက်မျိုးရှိသော်လည်း သာဝကများ၏ ရောင်ခြည်မှာ ပကတိ အရောင်များသာဖြစ်ပုံ၊ ဒေသနာတော်အဆုံး၌ အညတရဗြဟ္မာ သောတာပန်ဖြစ်ပုံ၊ ဗြဟ္မပါရိသဇ္ဇာ ဗြဟ္မာတို့ အကြောင်းကို ဖွင့်ပြထားပါသည်။
-သံ၊၁၊၁၄၈-၁၅၁။
သံ၊မြန်၊၁၊၁၅၀-၂။
-သံယုတ္တနိကာယ၊ သဂါထာဝဂ္ဂသံယုတ္တ၊ ၆-ဗြဟ္မသံယုတ္တ၊ ၁-ပဌမဝဂ္ဂ၊ ဆဋ္ဌသုတ်။
ဘုရားရှင် ကောသလနိုင်ငံ ... သီတင်းသုံးတော်မူနေစဉ် သုဗြဟ္မာနှင့် သုဒ္ဓါဝါသ အမည်ရှိသော ပစ္စေကဗြဟ္မာတို့ ဘုရားရှင်ထံက ပြန်လာကြပြီး ပြည့်စုံ ဖွံ့ဖြိုးသော ဗြဟ္မာပြည်၌နေသော ဗြဟ္မာကြီးနှင့် သုဗြဟ္မာအမည်ရှိသော ပစ္စေက ဗြဟ္မာက တန်ခိုးယှဉ်ပြိုင်ပြီး မိမိတို့နှစ်ဦးထက် ဘုရားရှင်က သာလွန်တန်ခိုးကြီးပုံကို ပြောဆို၍ ထိတ်လန့်စေပြီး ဘုရားရှင်ထံ သွားရောက်ဖူးမြော်ရန် တိုက်တွန်းချက်ကြောင့် ဗြဟ္မာကြီး ဘုရားရှင်ထံ သွားရောက်ဖူးမြော်ပုံကို ပြဆိုသည့်သုတ်။
အဋ္ဌကထာ, ဋီကာတို့၌ မှတ်သားဖွယ်ရာ ဖွင့်ဆိုချက်များစွာရှိပါသည်။
သံ၊၁၊၁၅၅-၆။
သံ၊မြန်၊၁၊၁၄၇။
သံ၊ဋီ၊၁၊၂၀၁။
-သံယုတ္တနိကာယ၊ သဂါထာဝဂ္ဂသံယုတ္တ၊ ၆-ဗြဟ္မသံယုတ္တ၊ ဒုတိယဝဂ္ဂ၊ ဒုတိယသုတ်။
ဘုရားရှင် မဂဓနိုင်ငံ ရာဇဂြိုဟ်မြို့ ဂိဇ္ဈကုဋ်တောင်ကျောင်းတော်၌ သီတင်းသုံးတော်မူစဉ် ဒေဝဒတ္တ သံဃာသင်းခွဲ၍ ထွက်သွားပြီး မကြာမီ သဟမ္ပတိဗြဟ္မာ ရောက်လာပြီး “ဖလံ ဝေ ကဒလိံ ဟန္တိ” အစရှိသော ဂါထာဖြင့် လျှောက်ထားသည်ကို ပြဆိုသည့်သုတ်။
-အံ၊၁၊၃၈၅။
အံ၊မြန်၊၁၊၃၉၉-၄၀၀။
အံ၊ဋီ၊၂၊၃၁၂။
-အင်္ဂုတ္တရနိကာယ၊ စတုက္ကနိပါတ၊ ဒုတိယပဏ္ဏာသက၊ (၇) ၂-ပတ္တကမ္မဝဂ္ဂ၊ အဋ္ဌမသုတ်။
ဒေဝဒတ္တ၏ သံဃာသင်းခွဲထွက်သွား၍ မကြာမီ “ဒေဝဒတ္တ၏ လာဘ, သက္ကာရ သိလောကသည် မိမိကိုသတ်ခြင်းငှာ ပျက်စီးခြင်းငှာ ဖြစ်ပေါ်လာပြီဟု ငှက်ပျော်သီး၊ ဝါးသီး, ကျူသီး, အဿတိုရ်မြည်းမ၏ ကိုယ်ဝန်ဥပမာဖြင့် မဂဓနိုင်ငံ ရာဇဂြိုဟ်မြို့ ဂိဇ္ဈကုဋ်တောင်ကျောင်းတော်၌ ရဟန်းတော်တို့အား ဘုရားရှင် ဟောတော်မူသည့်သုတ်။
-ဣတိဝုတ်၊၂၅၃-၄။
ဣတိဝုတ်၊မြန်၊၂၃၈-၉။
ဣတိဝုတ်၊ဋ္ဌ၊၂၆၅-၇။
-ခုဒ္ဒကနိကာယ၊ ဣတိဝုတ္တက၊ တိကနိပါတ၊ စတုတ္ထဝဂ္ဂ၊ ဒသမသုတ်။
သူယုတ်မာတို့၏ တရားသုံးပါးတို့ လွှမ်းမိုးနှိပ်စက်အပ်သော ကုသိုလ်စိတ်ကုန် သွားသော ဒေဝဒတ္တသည် အပါယ်ငရဲ၌ တစ်ကမ္ဘာပတ်လုံးတည်သူ ကုစား၍မရ အပ်သူဖြစ်ကြောင်း, မာဇာတု-အစရှိသော ဒေသနာတော်ကို ဘုရားရှင် ဟောတော်မူကြောင်း ခုဇ္ဇုတ္တရာက သာမာဝတီ အမှူးရှိသော မိဖုရားတို့အား ဟောကြားသည့်သုတ်။
အဋ္ဌကထာ၌ ဤသုတ်တော်ဖြစ်ပေါ်လာပုံနှင့် မှတ်သားဖွယ် ဖွင့်ဆိုချက်များ ရှိပါသည်။
-သံ၊၁၊၁၅၉-၁၆၁။
သံ၊မြန်၊၁၊၁၅၁-၂။
သံ၊ဋ္ဌ၊၁၊၂၀၄-၆။
သံ၊ဋီ၊၁၊၂၅၁-၃။
-သံယုတ္တနိကာယ၊ သဂါထာဝဂ္ဂသံယုတ္တ၊ (၆) ဗြဟ္မသံယုတ္တ၊ ၂-ဒုတိယဝဂ္ဂ၊ ပဉ္စမသုတ်။
ဘုရားရှင် မလ္လနိုင်ငံ ကုသိနာရုံမြို့တော်အနီး အင်ကြင်းဥယျာဉ်တော်၌ ပရိနိဗ္ဗာန်ဝင်စံတော်မူချိန် = ပစ္ဆိမဗုဒ္ဓဝစနကို မိန့်တော်မူပြီး သမာပတ် ၉-ပါးကို အနုလုံ ပဋိလုံ အစဉ်အတိုင်း ဝင်စားပြီး ပဌမဈာန်သမာပတ်မှ စတုတ္ထဈာန်သမာပတ်အထိ အစဉ်အတိုင်း ဝင်စားတော်မူပြီး စတုတ္ထဈာန်မှ ထတော်မူပြီးသည်၏အခြားမဲ့၌ ပရိနိဗ္ဗာန်ဝင်စံတော်မူပါသည်။
ဘုရားရှင် ပရိနိဗ္ဗာန်ဝင်စံတော်မူပြီးနောက် = သဟမ္ပတိဗြဟ္မာမင်းက “သဗ္ဗေဝ နိက္ခိပိဿန္တိ” အစရှိသော သံဝေဂဂါထာကိုလည်းကောင်း။
= သိကြားနတ်မင်းက “အနိစ္စာဝတ သင်္ခါရာ” အစရှိသော သံဝေဂဂါထာကိုလည်းကောင်း။
= အရှင်အာနန္ဒာမထေရ်က “တဒါ သိယံ” အရှိသော ဂါထာကိုလည်းကောင်း။
= အရှင်အနုရုဒ္ဓါမထေရ်က “နာဟု အဿာသပဿာသော” အစရှိသော ၂-ဂါထာကိုလည်းကောင်း အသီးသီး ရွတ်ဆိုပူဇော်ပုံကို ပြဆိုသည့်သုတ်။
အဋ္ဌကထာ, ဋီကာတို့၌လည်း မှတ်သားဖွယ်ရာ ဖွင့်ဆိုချက်များ ပါရှိပါသည်။
-အံ၊၃၊၂၄၆။
အံ၊မြန်၊၃၊၂၄၅။
-အင်္ဂုတ္တရနိကာယ၊ နဝကနိပါတ၊ ပဌမပဏ္ဏာသက။
၅-သာမညဝဂ္ဂ၊ အဋ္ဌမသုတ်။
အရှင်အာနန္ဒာ ဝံသနိုင်ငံ ကောသမ္ဗီမြို့ ဃောသိတာရုံကျောင်းတော်၌ သီတင်းသုံးတော်မူစဉ် အရှင်ဥဒါယီ၏ မေးလျှောက်ချက်အရ သမာပတ်ရှစ်ပါးနှင့် သညာဝေဒယိတနိရောဓသမာပတ်ကို ဝင်စားခြင်း၊ ပညာဖြင့်သိမြင်၍ အာသဝေါ တရားတို့ ကုန်ခမ်းခြင်းကို “ပရိနိဗ္ဗာနဟု မိန့်ကြားတော်မူသည့်သုတ်။
-သံ၊၁၊၁၅၇-၉။
သံ၊မြန်၊၁၊၁၄၈-၁၅၂။
သံ၊ဋ္ဌ၊၁၊၂၀၃-၄။
သံ၊ဋီ၊၁၊၂၅၀-၁။
-သံယုတ္တနိကာယ၊ သဂါထာဝဂ္ဂသံယုတ္တ၊ ၆-ဗြဟ္မသံယုတ္တ၊ ဒုတိယဝဂ္ဂ၊ စတုတ္ထသုတ်။
အရုဏဝါမင်း၏ နေပြည်တော် အရုဏမြို့ဝယ် သိခီဘုရားရှင် လက်ထက်တော် အခါ သိခီဘုရားရှင်နှင့် အဘိဘူ (လက်ျာတော်ရံ အဂ္ဂသာဝက)ထေရ်တို့ ဗြဟ္မာဘုံသို့ ကြွရောက်၍ သိခီဘုရားရှင်၏ မိန့်တော်မူချက်ဖြင့် အဘိဘူထေရ်က ဗြဟ္မာပရိသတ်၌ ဝိကုဗ္ဗနိဒ္ဓိဖြင့် တရားဟောတော်မူပုံ၊ ဘုရားရှင်၏ ခွင့်ပြုတော်မူချက်အရ “အာရမ္ဘထ” အစရှိသော ဂါထာနှစ်ပုဒ်ကို တိသဟဿလောကဓာတ်ကို ကြားသိအောင် ဟောကြားတော်မူပုံ၊ ယင်းဂါထာနှစ်ပုဒ်ကို လူ့ပြည်က ရဟန်းတော်များ ကြားနာရကြောင်းကို အကျယ်ဟောတော်မူသည့်သုတ်။
လက်ဝဲတော်ရံ အဂ္ဂသာဝကထေရ်သည် အရှင်သမ္ဘဝ ဖြစ်ပါသည်။
-သံ၊၁၊၁၅၆။
သံ၊မြန်၊၁၊၁၄၇-၈။
သံ၊ဋ္ဌ၊၁၊၂၀၂-၃။
သံ၊ဋီ၊၁၊၂၄၉-၂၅၀။
-သံယုတ္တနိကာယ၊ သဂါထာဝဂ္ဂသံယုတ္တ၊ ၆-ဗြဟ္မသံယုတ္တ၊ ၂-ဒုတိယဝဂ္ဂ၊ တတိယသုတ်။
ဘုရားရှင် မဂဓနိုင်ငံ အန္ဓကဝိန္ဒရွာ၌ သီတင်းသုံးတော်မူစဉ် အလွန်မှောင်မိုက်ရာ ညဉ့်အခါ၌ သဟမ္ပတိဗြဟ္မာကြီး ရောက်လာပြီး ရဟန်းတော်များ တောကျောင်းများ၌ သီတင်းသုံးတော်မူသင့်ပုံ၊ ရဟန်းတော်များ၌ ရှိသင့်သော အရည်အချင်း, အရည် အချင်းပြည့်ဝသဖြင့် သေခြင်းသဘောကို လွန်မြောက်တော်မူကြပုံတို့ကို မိမိကိုယ်တိုင် တွေ့မြင်ရကြောင်း အစရှိသည်တို့ကို (၆) ဂါထာတို့ဖြင့် ဘုရားရှင်အား လျှောက်ထားသည့်သုတ်။
-အံ၊၂၊၁၂၁။
အံ၊မြန်၊၂၊၁၄၉-၁၅၀။
အံ၊ဋ္ဌ၊၃၊၄၅။
-အင်္ဂုတ္တရနိကာယ၊ ပဉ္စကနိပါတ၊ ၃-တတိယပဏ္ဏာသက၊ (၁၂)၂-အန္ဓကဝိန္ဒဝဂ္ဂ၊ စတုတ္ထသုတ်။
ဘုရားရှင်သည် မဂဓနိုင်ငံ အန္ဓကဝိန္ဒရွာ၌ အရှင်အာနန္ဒာအား “ရဟန်းသစ်ကို သီလဖြည့်ကျင့်မှု၊ စကားပြောနည်းပါးမှု၊ တောကျောင်းနေမှု၊ အယူအမြင်မှန်ကန်မှုဟူသော တရားငါးပါးနှင့် ပြည့်စုံစေရန် ဆောက်တည်စေအပ်, တိုက်တွန်းအပ်, တည်စေရမည်ဟု မိန့်တော်မူသည့်သုတ်။
-သံ၊၁၊၁၆၃-၅။
သံ၊မြန်၊၁၊၁၅၄-၅။
သံ၊ဋ္ဌ၊၁၊၂၀၉-၂၁၀။
သံ၊ဋီ၊၁၊၂၅၅-၆။
-သံယုတ္တနိကာယ၊ သဂါထာဝဂ္ဂသံယုတ္တ၊ ၇-ဗြာဟ္မဏသံယုတ္တ၊ ၁-အရဟန္တဝဂ္ဂ၊ ဒုတိယသုတ်။
ဘုရားရှင် ရာဇဂြိုဟ်မြို့ ဝေဠုဝန်ကျောင်းတော်ဝယ် သီတင်းသုံးတော်မူစဉ် နောင်တော် ဘာရဒွါဇပုဏ္ဏား ရဟန်းပြုခြင်းကို အကြောင်းပြု၍ ဘုရားရှင်အား ယုတ်ယုတ်မာမာ ဆဲရေးလာသော “အက္ကောသလဘာရဒွါဇ ပုဏ္ဏားအား မိမိအိမ်သို့ ရောက်လာသော ဧည့်သည်ကို ဧည့်ဝတ်ပြုပုံ ဥပမာစကားဖြင့် မိမိကိုဆဲရေး လာသော သူအား ပြန်၍မဆဲရေးသင့်ပုံ စသည်ကို ရှင်းလင်း ဟောတော်မူရာ အက္ခေသက ဘာရဒွါဇပုဏ္ဏား ရဟန်းပြုပုံနှင့် ရဟန္တာဖြစ်ပုံကို ဟောကြားတော်မူသည့်သုတ်။
-သံ၊၁၊၁၆၅။
သံ၊မြန်၊၁၊၁၅၆။
သံ၊ဋ္ဌ၊၁၊၂၁၀။
သံ၊ဋီ၊၁၊၂၅၆-၇။
-သံယုတ္တနိကာယ၊ သဂါထာဝဂ္ဂသံယုတ္တ၊ ၇-ဗြာဟ္မဏသံယုတ္တ၊ ၁-အရဟန္တဝဂ္ဂ၊ တတိယသုတ်။
ရာဇဂြိုဟ်မြို့ ဝေဠုဝန်ကျောင်းတော်၌ သီတင်းသုံးတော်မူစဉ် ဘုရားရှင်အား ဆဲရေးလာသော အသုရိန္ဒကဘာရဒွါရဇပုဏ္ဏားအား ဆဲရေးမှု, သည်းခံမှုနှင့် ပတ်သက်၍ အနိုင်အရှုံး၊ အယုတ်ညံ့ဆုံးပုဂ္ဂိုလ်နှင့် အောင်နိုင်ခဲ့သည်ကို အောင်နိုင်သူ၊ မိမိ သူတပါး နှစ်ဦးသားတို့၏ အကျိုးစီးပွားအတွက် ကျင့်သူ၊ လူမိုက်ဟု အထင်ခံရသူတို့ကို ဘုရားရှင်က ရှင်းလင်းဟောကြားတော်မူသည်ကို လက်ခံပြီး ရဟန်းပြုသဖြင့် အသုရိန္ဒက ဘာရဒွါဇပုဏ္ဏား ရဟန္တာဖြစ်ပုံကို ဟောတော်မူသည့်သုတ်။
-သံ၊၁၊၁၆၆။
သံ၊မြန်၊၁၊၁၆၇။
သံ၊ဋီ၊၁၊၂၅၇။
-သံယုတ္တနိကာယ၊ သဂါထာဝဂ္ဂသံယုတ္တ၊ ၇-ဗြာဟ္မဏသံယုတ္တ၊ ၁-အရဟန္တဝဂ္ဂ၊ စတုတ္ထသုတ်။
ဘုရားရှင် မဂဓနိုင်ငံ ရာဇဂြိုဟ်မြို့ ဝေဠုဝန်ကျောင်းတော်၌ သီတင်းသုံးတော် မူနေစဉ် နောင်တော်များဖြစ်ကြသော ဘာရဒွါဇပုဏ္ဏား၊ အက္ကောသဘာရဒွါဇပုဏ္ဏား၊ အသုရိန္ဒကဘာရဒွါဇပုဏ္ဏားတို့ ဘုရားရှင်အထံတော်၌ ရဟန်းပြုကြပြီး ရဟန္တာဖြစ် ခြင်းကို မကျေနပ်ခြင်းကြောင့် ဘုရားရှင်ထံချဉ်းကပ်၍ စကားမပြောဘဲ ထိုင်နေသော ဗိလင်္ဂဘာရဒွါဇပုဏ္ဏား၏ စိတ်အကြံကို သိတော်မူသော ဘုရားရှင်က “ယောအပ္ပ ဒုဋ္ဌဿ-အစရှိသော ဂါထာဖြင့် မိန့်ကြားတော်မူရာ ဗိလင်္ဂဘာရဒွါဇပုဏ္ဏား ဒေသနာတော်ကို ချီးမွမ်းပြီး ရဟန်းပြု၍ ရဟန်းတရားအားထုတ်ရာ မကြာမီ ရဟန္တာဖြစ်ပုံကို ပြဆိုသည့်သုတ်။
သံ၊မြန်၊၁၊၁၅၇။
-သံယုတ္တနိကာယ၊ သဂါထာဝဂ္ဂသံယုတ္တ၊ ၇-ဗြာဟ္မဏသံယုတ္တ၊ ၁-အရဟန္တဝဂ္ဂ၊ ပဉ္စမသုတ်။
အဟိံသကပုဏ္ဏားအား အဟိံသကပုဂ္ဂိုလ်အကြောင်းကို ဘုရားရှင် ဟောတော်မူသည့်သုတ်။
-သံ၊၁၊၁၆၈-၉။
သံ၊မြန်၊၁၊၁၅၈-၉။
သံ၊ဋ္ဌ၊၁၊၂၁၂-၃။
သံ၊ဋီ၊၁၊၂၅၈-၉။
-သံယုတ္တနိကာယ၊ သဂါထာဝဂ္ဂသံယုတ္တ၊ ၇-ဗြာဟ္မဏသံယုတ္တ၊ ၁-အရဟန္တဝဂ္ဂ၊ အဋ္ဌမသုတ်။
ဘုရားရှင် မဂဓနိုင်ငံ ရာဇဂြိုဟ်မြို့ ဝေဠုဝန်ကျောင်းတော်၌ သီတင်းသုံးနေတော်မူစဉ် အဂ္ဂိကဘာရဒွါဇပုဏ္ဏားနေအိမ်၌ ဗြာဟ္မဏနှင့် ဗြာဟ္မဏမဟုတ်သူတို့ကို ဟောကြားသည့်သုတ်။
အဂ္ဂိကဘာရဒွါဇပုဏ္ဏားက မီးပူဇော်ရန်စီစဉ်ထားသော နို့ဃနာကို ဘုရားရှင် အား ဆက်ကပ်ရာ ဘုရားရှင်က ကိုယ်တော်၏ဂုဏ်တို့ကို ထုတ်ဖော်ဟောကြားပြီးမှ ဖြစ်ပေါ်သဖြင့် မိမိအား မအပ်စပ်ပုံနှင့် အခြားအပ်စပ်သောဝတ္ထုပစ္စည်းများ လှူဒါန်းနိုင်ကြောင်း အဂ္ဂိကဘာရဒွါဇပုဏ္ဏားအား တရားဟောတော်မူရာ အဂ္ဂိကဘာရဒွါဇပုဏ္ဏား သရဏဂုံဆောက်တည်ပြီးနောက်ပိုင်း၌ ရဟန်းပြု၍ ရဟန်းတရားအားထုတ်ရာ ရဟန္တာ ဖြစ်ပုံကို ဟောတော်မူသည့်သုတ်။
-သံ၊၁၊၁၇၂-၄။
သံ၊မြန်၊၁၊၁၇၃-၄။
သံ၊ဋ္ဌ၊၁၊၂၁၈-၂၂၂။
သံ၊ဋီ၊၁၊၂၆၄-၅။
-သံယုတ္တနိကာယ၊ သဂါထာဝဂ္ဂသံယုတ္တ၊ ၇-ဗြာဟ္မဏသံယုတ္တ၊ ၁-အရဟန္တဝဂ္ဂ၊ ဒသမသုတ်။
ဘုရားရှင် ကောသလနိုင်ငံ ဘာရဒွါဇပုဏ္ဏား၏ ရဟန္တာဖြစ်မည်ကို သိတော်မူ၍ သာဝတ္ထိမြို့တော်အနီး တောအုပ်တစ်ခု၌ သီတင်းသုံးတော်မူနေစဉ် နွားပျောက် ရှာလာသော ဘာရဒွါဇပုဏ္ဏားက ဓမ္မကိုဆင်ခြင်၍ ငြိမ်သက်စွာသီတင်းသုံးနေတော်မူသော ဘုရားရှင်အား မိမိခံစားနေရသော ဆင်းရဲဒဏ်ချက်များကို (၇) ဂါထာဖြင့် လျှောက်ထားပါသည်။
ဘာရဒွါဇပုဏ္ဏားအား ထိုဆင်းရဲဒုက္ခများ မိမိ၌ရှိတော်မမူပုံကို (၇)ဂါထာဖြင့်ပင် မိန့်ကြားတော်မူပါသည်။
ဘာရဒွါဇပုဏ္ဏား သရဏဂုံဆောက်တည်ပြီး ရဟန်းပြုပေးတော်မူရန် လျှောက်ထားပါသည်။
ဘုရားရှင်က ရဟန်းပြုတော်မူပြီး ဘာရဒွါဇပုဏ္ဏား၏ တာဝန် အသီးသီးကို ကောသလဘုရင်အား မိန့်ကြားတော်မူပါသည်။
ကောသလဘုရင်က အားလုံးကိစ္စကို ဖြေရှင်းဆောင်ရွက်ပေးပြီး “ရဟန်းတရားကို အေးချမ်းစွာ အားထုတ်တော်မူပါရန် လျှောက်ထားပါသည်။
ဘာရဒွါဇရဟန်းတော်သည် ရဟန်းတရားကို ကြိုးစားအား ထုတ်တော်မူရာ မကြာခင် ရဟန္တာဖြစ်သွားပုံ ပြဆိုသည့်သုတ်။
အဋ္ဌကထာ-ဋီကာတို့၌-သိမှတ်ဖွယ်အပြည့်အစုံကို ဖွင့်ပြထားပါသည်။
-သံ၊၁၊၁၇၄-၅။
သံ၊မြန်၊၁၊၁၆၄-၅။
သံ၊ဋ္ဌ၊၁၊၂၂၂-၂၃၅။
သံ၊ဋီ၊၁၊၂၆၅-၂၇၄။
-သံယုတ္တနိကာယ၊ သဂါထာဝဂ္ဂသံယုတ္တ၊ ၇-ဗြာဟ္မဏသံယုတ္တ၊ ၂-ဥပါသကဝဂ္ဂ၊ ပဌမသုတ်။
မဂဓနိုင်ငံ ဒက္ခိဏဂိရိ-ဇနပုဒ် ဧကနာဠပုဏ္ဏားရွာအနီး ကသိဘာရဒွါဇ၏ ကြီးကျယ်ခမ်းနားသော လယ်ထွန်မင်္ဂလာပွဲသို့ ဆွမ်းခံကြွမူလာသောဘုရားရှင်အား “မိမိကဲ့သို့ ထွန်ယက်, စိုက်ပျိုး၍ စားသောက်ပါ” အစရှိသောစကားဖြင့် လျှောက်ထားမှုကို အကြောင်းပြု၍ ကသိဘာရဒွါဇပုဏ္ဏားအား “မိမိသည်လည်း အမြိုက် နိဗ္ဗာန်အသီးကို သီးစေသော ဆင်းရဲ “ဒုက္ခအားလုံးမှ လွတ်မြောက်သော လယ်သမား ဖြစ်ပုံ”ကို ရှင်းလင်းဟောကြားတော်မူသည့်အခါ ကသိဘာရဒွါဇပုဏ္ဏား ဥပါသကာ အဖြစ် ခံယူသွားပုံကို ဟောတော်မူသည့်သုတ်။
အဋ္ဌကထာ/ဋီကာတို့၌-ကသိဘာရဒွါဇပုဏ္ဏား၏ အရဟတ္တဖိုလ် ရရှိနိုင်သော ဉာဏ်ပညာကြီးကျယ်ပုံ၊ လယ်ထွန်မင်္ဂလာပွဲ ခမ်းနားကြီးကျယ်ပုံနှင့် တကွ ဗုဒ္ဓကိစ္စငါးပါး, သဒ္ဓါ, ပညာ, ဟိရိ, ဝီရိယ-အစရှိသော ဓမ္မတို့နှင့် ဆက်စပ်သောအဓိပ္ပါယ် မှတ်သားဖွယ်တို့ကို ဖွင့်ပြထားပါသည်။
-သုတ္တနိ၊၂၉၁-၃။
သုတ္တနိ၊မြန်၊၂၇၄-၆။
သုတ္တနိ၊ဋ္ဌ၊၁၊၁၁၉-၁၄၂။
-ခုဒ္ဒကနိကာယ၊ သုတ္တနိပါတ၊ ၁-ဥရဂဝဂ္ဂ၊ စတုတ္ထသုတ်။
အထက်သံယုတ်ပါဠိတော်၌လာသော သုတ်ပင်ဖြစ်ပါသည်။
ဤသုတ္တနိပါတ် လာ ကသိဘာရဒွါဇသုတ်တော်သည် သံယုတ်ပါဠိတော်လာ သုတ်ထက် ပြည့်စုံပါသည်။
နို့ဃနာဆွမ်းပုံ၊ နို့ဃနာဆွမ်းကို ရေထဲသို့ သွန်ပစ်ပုံ၊ ကသိဘာရဒွါဇပုဏ္ဏား ရဟန်းပြုပုံ၊ ရဟန္တာဖြစ်ပုံ အပိုင်းတို့သည် သံယုတ်ပါဠိတော်၌ မပါဝင်ပါ။
အဋ္ဌကထာဆရာတော်တစ်ပါးတည်းဖြစ်သဖြင့် စာကိုယ်ဖွင့်ပြချက်တူသော်လည်း အစီအစဉ်တချို့ ဖွင့်ပုံခြားနားချက်ကို တွေ့ရပါသည်၊ သုတ္တနိပါတအဋ္ဌကထာ၌ စာတည်းပုဂ္ဂိုလ်များ၏ချို့ယွင်းချက် ပုဗ္ဗကိစ္စအဖွင့်တွင် တွေ့နိုင်ပါသည်၊ နောက်ပိုင်းနှင့် “ဧဝံ မေ သုတံ” နိဒါန်းအဖွင့် ထုံးစံအတိုင်းဖြစ်ပါသည်။
အဋ္ဌကထာအဆုံး၌ “အရှင်ဘာရဒွါဇသည် မဟာသာဝကတစ်ပါးဖြစ်ကြောင်း”ကို ဖွင့်ဆိုထားပါသည်။
-သံ၊၁၊၁၇၅-၆။
သံ၊မြန်၊၁၊၁၆၅။
သံ၊ဋ္ဌ၊၁၊၂၃၅-၇။
သံ၊ဋီ၊၁၊၂၇၄-၅။
-သံယုတ္တနိကာယ၊ သဂါထာဝဂ္ဂသံယုတ္တ၊ ၇-ဗြာဟ္မဏသံယုတ္တ၊ ၂-ဥပါသကဝဂ္ဂ၊ ဒုတိယသုတ်။
ဘုရားရှင်သည် သုံးကြိမ်တိုင်တိုင် ဥဒယပုဏ္ဏားအိမ်သို့ ဆွမ်းခံဝင်ကြွတော်မူ ခြင်းကို ဥဒယပုဏ္ဏားက “ရဟန်းဂေါတမသည် အရသာ၌ အလွန်တပ်မက်မောသည် ဖြစ်၍ အကျွန်ုပ်အိမ်သို့ မကြာမကြာ ကြွလာ၏”ဟု လျှောက်ထားသောစကားကို အကြောင်းပြု၍ ဘုရားရှင်က အဖန်ဖန်အထပ်ထပ် ဖြစ်တတ်သောအရာဝတ္ထု ၁၄မျိုးနှင့် အဖန်ဖန်အထပ်ထပ် မဖြစ်တော့သည့်ပုဂ္ဂိုလ်တို့ကို ဟောတော်မူရာ ဥဒယပုဏ္ဏား သရဏဂုံဆောက်တည်သွားပုံကို ဟောတော်မူသည့်သုတ်။
-သံ၊၁၊၁၇၆-၇။
သံ၊မြန်၊၁၊၁၆၆-၇။
သံ၊ဋ္ဌ၊၁၊၂၃၇-၈။
သံ၊ဋီ၊၁၊၂၇၅-၆။
-သံယုတ္တနိကာယ၊ သဂါထာဝဂ္ဂသံယုတ္တ၊ ၇-ဗြာဟ္မဏသံယုတ္တ၊ ၂-ဥပါသကဝဂ္ဂ၊ တတိယသုတ်။
ဘုရားရှင် လေနာရောဂါပျောက်ကင်းရေးအတွက် ရေနွေးချိုးရည်နှင့် တင်လဲ လှူဒါန်းသော ဒေဝဟိတပုဏ္ဏား၏ မေးလျှောက်ချက်အရ ဒါနကောင်းမှုနှင့် ဆက်စပ်၍ ဘုရားရှင် ဟောတော်မူသည့်သုတ်။
-သံ၊၁၊၁၇၈-၉။
သံ၊မြန်၊၁၊၁၆၇-၈။
သံ၊ဋ္ဌ၊၁၊၂၃၈-၂၄၂။
သံ၊ဋီ၊၁၊၂၇၆-၇။
-သံယုတ္တနိကာယ၊ သဂါထာဝဂ္ဂသံယုတ္တ၊ ၇-ဗြာဟ္မဏသံယုတ္တ၊ ၂-ဥပါသကဝဂ္ဂ၊ စတုတ္ထသုတ်။
ဘုရားရှင် ကောသလနိုင်ငံ ... သီတင်းသုံးတော်မူနေစဉ် “အိုမင်းသော၊ ဟောင်းနွမ်းသောအဝတ်ကို ခြုံလျက်ရောက်ရှိလာသော ဗြာဟ္မဏမဟာသာလအား “ယေဟိ ဇာတေဟိ” အစရှိသော ၅-ဂါထာကို သင်ကြားပေးတော်မူပြီး ဗြာဟ္မဏ အစည်းအဝေး၌ သားလေးယောက်တို့ထိုင်နေစဉ် ယင်းငါးထာကိုရွတ်ဆိုစေပါသည်။
ထိုအခါ သားလေးယောက်တို့က မိမိတို့အိမ်ကိုခေါ်ဆောင်ကြပြီး ပုဆိုးတစ်စုံ စီဖြင့် ဝတ်ရုံစေ၍ပြုစုလုပ်ကျွေးကြပါသည်။
ဗြာဟ္မဏမဟာသာလ ပုဏ္ဏားက ပုဆိုး တစ်စုံယူ၍ ဘုရားရှင်အား ဆရာစားအနေဖြင့်ပူဇော်ပြီး သရဏဂုံယူ ဆောက်တည်ခဲ့ပါသည်။
အဋ္ဌကထာ၌ သားလေးယောက်၊ ချွေးမလေးယောက်နှင့်အတူ မိသားစု ကိုးဦး သောတာပန်အရိယာသာဝကဖြစ်ကြောင်း ဖွင့်ဆိုထားပါသည်။
အဋ္ဌကထာ, ဋီကာတို့၌ မှတ်သားဖွယ်များ ဖွင့်ဆိုထားပါသည်။
-သံ၊၁၊၁၈၅-၆။
သံ၊မြန်၊၁၊၁၇၄။
သံ၊ဋ္ဌ၊၁၊၂၄၅။
သံ၊ဋီ၊၁၊၂၈၁။
-သံယုတ္တနိကာယ၊ သဂါထာဝဂ္ဂသံယုတ္တ၊ ၇-ဗြာဟ္မဏသံယုတ္တ၊ ၇-ဥပါသကဝဂ္ဂ၊ ဒွါဒသမသုတ်။
ဘုရားရှင် သကျနိုင်ငံ “ခေါမဒုဿ”အမည်ရှိသော သာကီဝင်တို့၏နိဂုံး၌ သီတင်းသုံးတော်မူစဉ် မိုးပေါက်များကျလာသဖြင့် ဆွမ်းခံကြွရာမှ ဗြာဟ္မဏဂဟပတိကတို့ စည်းဝေးနေကြသော အစည်းအဝေးသို့ ဝင်ကြွတော်မူလာသည်ကို ကဲ့ရဲ့ ပြောကြားကြသော ဗြာဟ္မဏဂဟပတိကတို့ကို ဘုရားရှင်က “သူတော်ကောင်းမရှိသော အစည်းအဝေးသည် “သဘင်မမည်၊ တရားစကားကို မပြောကြားတတ်သောသူသည် “သူတော်ကောင်း”မမည်၊ ရာဂ, ဒေါသ, မောဟကို ပယ်၍ တရားဟောသောပုဂ္ဂိုလ်သည်သာ “သူတော်ကောင်းမည်၏”ဟု ဟောတော်မူရာ ထိုဗြာဟ္မဏဂဟပတိကတို့ ဥပါသကာ အဖြစ်ခံယူကြပုံကို ဟောတော်မူသည့်သုတ်။
အဋ္ဌကထာ၌-မိုးရွာခြင်းအကြောင်းနှင့် သဘာဓမ္မကို ဖွင့်ပြထားပါသည်။
-သံ၊၁၊၁၈၄။
သံ၊မြန်၊၁၊၁၇၂။
သံ၊ဋ္ဌ၊၁၊၂၄၄။
သံ၊ဋီ၊၁၊၂၈၀။
-သံယုတ္တနိကာယ၊ သဂါထာဝဂ္ဂသံယုတ္တ၊ ၇-ဗြာဟ္မဏသံယုတ္တ၊ ၂-ဥပါသကဝဂ္ဂ၊ ဒသမသုတ်။
ဘုရားရှင် ကောသလနိုင်ငံ ... သီတင်းသုံးတော်မူစဉ် ဘိက္ခကဗြာဟ္မဏ၏ လျှောက်ထားချက်အရ-ဘိက္ခကချင်းတူသော်လည်း ဘိက္ခုချင်းမတူပုံကို ဟောကြားတော်မူရာ ဘိက္ခကဗြာဟ္မဏ သရဏဂုံဆောက်တည်ပုံကို ပြဆိုသည့်သုတ်။
-သံ၊၁၊၁၈၃-၄။
-သံယုတ္တနိကာယ၊ သဂါထာဝဂ္ဂသံယုတ္တ၊ ၇-ဗြာဟ္မဏဝဂ္ဂ၊ နဝမသုတ်။
ဘုရားရှင် ကောသလနိုင်ငံ ... သီတင်းသုံးတော်မူစဉ် မာတုပေါသက ဗြာဟ္မဏ၏ တရားသဖြင့် ရှာဖွေရအပ်သောပစ္စည်းများဖြင့် မိဖကိုပြုစုလုပ်ကျွေးခြင်း၏ အကျိုး ကျေးဇူးကိုမေးလျှောက်သဖြင့် များစွာအကျိုးကျေးဇူးရှိပုံကို ဘုရားရှင် ဟောတော်မူသည့်သုတ်။
-သံ၊၁၊၁၈၂-၃။
သံ၊မြန်၊၁၊၁၇၁။
သံ၊ဋ္ဌ၊၁၊၂၄၃-၄။
သံ၊ဋီ၊၁၊၂၇၉-၂၈၀။
-သံယုတ္တနိကာယ၊ သဂါထာဝဂ္ဂသံယုတ္တ၊ ၇-ဗြာဟ္မဏသံယုတ်၊ ၂-ဥပါသကဝဂ္ဂ၊ အဋ္ဌမသုတ်။
ဘုရားရှင် ကောသလနိုင်ငံ တောအုပ်တစ်ခုဝယ် သီတင်းသုံးနေတော်မူသည်ကို တွေ့မြင်ရသော ထင်းခွေသွားသည့် တပည့်လုလင်တို့၏ပြောကြားချက်အရ -ကိုယ်ကို ဖြောင့်မတ်စွာထား၍ ကမ္မဋ္ဌာန်းသို့ရှေးရှု သတိကိုဖြစ်စေလျက် တင်ပလ္လင်ခွေထိုင်နေတော်မူသော ဘုရားရှင်သို့ချဉ်းကပ်ပြီး ရှေးဦးစွာ တောထဲ၌ မကြောက်မရွံ့ သီတင်းသုံး နေတော်မူသော ဘုရားရှင်ကို ချီးကျူး၍ ဗြဟ္မာပြည်သို့ရောက်ခြင်းငှာ အားထုတ်နေ ပါသလော-ဟု မေးလျှောက်လာသောဘာရဒွါဇအနွယ်ရှိသောပုဏ္ဏားအား “ဆိတ်ငြိမ်သော တောကြီးထဲ၌ ရဲရဲရင့်ရင့် ဈာန်ဖြင့်နေနိုင်ပုံကို” ဘုရားရှင် ဟောတော်မူသည့်သုတ်။
-သံ၊၁၊၁၈၁-၂။
သံ၊မြန်၊၁၊၁၇ဝ။
သံ၊ဋ္ဌ၊၁၊၂၄၃။
သံ၊ဋီ၊၂၇၈-၉။
၇-ဗြာဟ္မဏသံယုတ္တ၊ ၂-ဥပါသကဝဂ္ဂ၊ သတ္တမသုတ်။
ဘုရားရှင် ကောသလနိုင်ငံ တောအုပ်တစ်ခုဝယ် အင်ကြင်းပင်ရင်း၌ ကမ္မဋ္ဌာန်းကို နှလုံးသွင်း၍ သီတင်းသုံးတော်မူနေစဉ် ထိုတောအုပ်အတွင်း၌ လုပ်ငန်း လုပ်ကိုင်နေသော နဝကမ္မိကဘာရဒွါဇပုဏ္ဏား၏ မေးလျှောက်ချက်အရ “န မေ ဝနသ္မိံ” အစရှိသော ဂါထာဖြင့် တော၌ တစ်ပါးတည်း မွေ့လျော်စွာ နေတော်မူပုံကို ဟောတော်မူရာ နဝကမ္မိကဘာရဒွါဇပုဏ္ဏား ဥပါသကာအဖြစ်ခံယူပုံကို ဟောတော်မူသည့်သုတ်။
အဋ္ဌကထာ, ဋီကာတို့၌ ဘာရဒွါဇပုဏ္ဏားအကြောင်းနှင့် မှတ်သားဖွယ် ဖွင့်ဆိုချက်များ ရှိပါသည်။
-သံ၊၁၊၁၈၁။
သံ၊မြန်၊၁၊၁၆၉-၁၇ဝ။
သံ၊ဋ္ဌ၊၁၊၂၄၂-၃။
သံ၊ဋီ၊၁၊၂၈။
-သံယုတ္တနိကာယ၊ သဂါထာဝဂ္ဂသံယုတ္တ၊ ၇-ဗြာဟ္မဏသံယုတ္တ၊ ၂-ဥပါသကဝဂ္ဂ၊ ဆဋ္ဌသုတ်။
ဘုရားရှင် ကောသလနိုင်ငံ သာဝတ္ထိမြို့ ဇေတဝန်ကျောင်းတော်၌ သီတင်းသုံးတော်မူစဉ် ဘုရားရှင်နှင့် ဆန့်ကျင်ဘက်စကားပြောဆိုရန်ရောက်ရှိလာသော ပစ္စနီကသာတပုဏ္ဏားအား ဘုရားရှင်က ပြောဆိုသောစကားကို မှန်ကန်စွာမသိနိုင်သော ပုဂ္ဂိုလ်သုံးမျိုးနှင့် သိနိုင်သောပုဂ္ဂိုလ်သုံးမျိုးကို ဟောတော်မူရာ ပစ္စနီကသာတပုဏ္ဏား ဥပါသကာအဖြစ် ခံယူသွားပုံကို ပြဆိုသည့်သုတ်။
-သံ၊၁၊၁၇၉။
သံ၊မြန်၊၁၊၁၆၈-၉။
သံ၊ဋ္ဌ၊၁၊၂၄၂။
သံ၊ဋီ၊၁၊၂၇၈။
-သံယုတ္တနိကာယ၊ သဂါထာဝဂ္ဂသံယုတ္တ၊ ၇-ဗြာဟ္မဏသံယုတ္တ၊ ၂-ဥပါသကဝဂ္ဂ၊ ပဉ္စမသုတ်။
ဘုရားရှင် ကောသလနိုင်ငံ ... သီတင်းသုံးတော်မူနေစဉ် မာနတ္ထဒ္ဓပုဏ္ဏား၏ မေးလျှောက်ချက်အရ မာန်မာနမပြု အလေးအမြတ် အရိုအသေပြုရမည့် ပုဂ္ဂိုလ်လေးဦးနှင့် ရှိခိုးရမည့်ပုဂ္ဂိုလ်တို့ကို ဟောကြားတော်မူခြင်းကြောင့် ဥပါသကာအဖြစ် ခံယူသွားပုံကို ပြဆိုသည့်သုတ်။
-သံ၊၁၊၁၈၇။
သံ၊မြန်၊၁၊၁၇၅။
သံ၊ဋီ၊၁၊၂၈၂။
-သံယုတ္တနိကာယ၊ သဂါထာဝဂ္ဂသံယုတ္တ၊ ၈-ဝင်္ဂီသသံယုတ္တ၊ ပထမသုတ်။
အရှင်ဝင်္ဂီသ ရဟန်းဖြစ်စအခါ ဥပဇ္ဈာယ်ဆရာနိဂြောဓကပ္ပထေရ် နှင့်အတူ အာဠဝီနိုင်ငံ အာဠဝီမြို့တော် အဂ္ဂါဝဠစေတီ၌ ကျောင်းစောင့်နေစဉ် ကျောင်းကြည့် လာသော မာတုဂါမတို့ကို တွေ့မြင်၍ သာသနာတော်၌ မမွေ့မလျော်သောစိတ်ကို ထိန်းချုပ်နိုင်ပုံနှင့် ဆက်စပ်၍ “နိက္ခန္တံ ဝတ” အစရှိသော ဂါထာတို့ကို ရွတ်ဆိုပုံကို ပြဆိုသည့်သုတ်။
အဋ္ဌကထာ၌ အဂ္ဂါဠဝစေတီ၊ နိဂြောဓကပ္ပထေရ်၊ ဝိဟာရပါလ အဖွင့်တို့နှင့်တကွ သိသင့်ဖွယ်တို့ကို ဖွင့်ပြထားပါသည်။
ဋီကာ၌လည်း မှတ်သားဖွယ် ဖွင့်ဆို ချက်များ ရှိပါသည်။
-သံ၊၁၊၁၉၆-၇။
သံ၊မြန်၊၁၊၁၈၄-၅။
သံ၊ဋီ၊၁၊၂၉၄။
-သံယုတ္တနိကာယ၊ သဂါထာဝဂ္ဂသံယုတ္တ၊ ၈-ဝင်္ဂီသသံယုတ္တ၊ ဧကာဒသမသုတ်။
အင်္ဂနိုင်ငံ စမ္ပာမြို့အနီး ဂဂ္ဂရာရေကန်အနီးဝယ် ရဟန်းပရိသတ်, လူပရိသတ်, နတ်ပရိသတ်တို့အတူ သီတင်းသုံးနေတော်မူသော ဘုရားရှင်၏ ကိုယ်အဆင်းအားဖြင့် တယ်သပ္ပါယ်တော်မူပုံကို လ, နေတို့နှင့်ယှဉ်၍ ဘုရားရှင်အား အရှင်ဝင်္ဂီသထေရ် ချီးကျူးလျှောက်ထားသည့်သုတ်။
-သံ၊၁၊၁၉၆။
သံ၊မြန်၊၁၊၁၈၄။
-သံယုတ္တနိကာယ၊ သဂါထာဝဂ္ဂသံယုတ္တ၊ ၈-ဝင်္ဂီသသံယုတ္တ၊ ဒသမသုတ်။
ဘုရားရှင် မဂဓနိုင်ငံ ရာဇဂြိုဟ်မြို့ ဣသိဂိလိတောင်နံပါး ကာဠသီလာ၌ သီတင်းသုံးနေတော်မူစဉ် ရဟန္တာအရှင်မြတ်ငါးရာတို့၏ ဝိပ္ပမုတ္တ နိရုပဓိစိတ်ကို ရှာမှီးတော်မူသော အရှင်မောဂ္ဂလာန်ထေရ်၏ ဂုဏ်ရည်ကို “နဂဿ ပဿေ-အစရှိသော သုံးဂါထာဖြင့် ချီးကျူး၍ အရှင်ဝင်္ဂီသထေရ်က ဘုရားရှင်အား လျှောက်ထားပုံကို ပြဆိုသည့်သုတ်။
-သံ၊၂၊၅၅၈-၅၆၁။
သံ၊မြန်၊၂၊၅၄၉-၅၅၁။
-သံယုတ္တနိကာယ၊ သဠာယတနဝဂ္ဂသံယုတ္တ၊ ၁၀-အဗျာကတသံယုတ္တ၊ သတ္တမသုတ်။
အရှင်မောဂ္ဂလာန်ထေရ် ကောသလနိုင်ငံ သာဝတ္ထိမြို့ ဇေတဝန်ကျောင်းတော်၌ သီတင်းသုံးတော်မူစဉ် ဝစ္ဆဂေါတ္တပရိဗိုဇ်က “သဿတော လောကော” အစရှိသော အညတိတ္ထိယ ပဗ္ဗာဇကတို့၏ မိစ္ဆာဝါဒရှစ်ချက်ကို မေးလျှောက်ပါသည်။
အရှင်မောဂ္ဂလာန်ထေရ်က ယင်းမိစ္ဆာဝါဒရှစ်ချက်ကို ဘုရားရှင် ဖြေဆိုတော်မမူကြောင်း မိန့်ကြားတော်မူပါသည်။
ဝစ္ဆဂေါတ္တပရိဗိုဇ်က ဘုရားရှင် ဖြေကြားတော်မမူခြင်း၏အကြောင်းကို မေးလျှောက်ရာ တိတ္ထိတို့သည် အဇ္ဈတ္တိကာယတန ခြောက်ပါးတို့၌ “ငါ့ဟာ, ငါ့ဥစ္စာ, ငါ, ငါ့အတ္တ”ဟု ယူဆကြပုံ။
ဘုရားရှင်က ယင်းခြောက်ပါးတို့၌ “ငါ့ဟာ မဟုတ်၊ ငါ မဟုတ်, ငါ၏ အတ္တမဟုတ်”ဟု ယူတော်မူခြင်းကြောင့် ဖြေကြားတော်မမူပုံကို အရှင်မောဂ္ဂလာန်ထေရ်က မိန့်ကြားတော်မူပါသည်။
ဝစ္ဆဂေါတ္တပရိဗိုဇ်က ဘုရားရှင်ထံသွားရောက်လျှောက်ထားရာ ဘုရားရှင်က အရှင်မောဂ္ဂလာန်ထေရ် မိန့်ကြားတော်မူသည့်အတိုင်း ဖြေဆိုသည့်အခါ ဝစ္ဆဂေါတ္တ ပရိဗိုဇ်က “ဘုရားရှင်နှင့် တပည့်သာဝကတို့ “အဂ္ဂပဒ’၌ အတ္ထ, ဗျဉ္ဇနအားဖြင့် နှီးနှောတိုက်ဆိုင်ပုံ၊ ဆန့်ကျင်မှုမရှိကြပုံကို ချီးမွမ်းစကားလျှောက်ထားသည့်သုတ်။
-သံ၊၃၊၂၃၅-၇။
သံ၊မြန်၊၃၊၂၃၈-၂၄၀။
သံ၊ဋ္ဌ၊၃၊၂၈၈။
သံ၊ဋီ၊၂၊၅၁၃။
-သံယုတ္တနိကာယ၊ မဟာဝဂ္ဂသံယုတ္တ၊ ၇-ဣဒ္ဓိပါဒသံယုတ္တ၊ ၂-ပါသာဒကမ္ပနဝဂ္ဂ၊ စတုတ္ထသုတ်။
ဘုရားရှင် ကောသလနိုင်ငံ သာဝတ္ထိမြို့ ပုဗ္ဗာရုံကျောင်း မိဂါရမာတုပါသာဒ၌ သီတင်းသုံးတော်မူနေစဉ် ပြာသာဒ်၏အောက်ထပ်၌ တရားလက်လွတ်နေကြသော ရဟန်းတို့ကို ကြောက်လန့်စေရန် အရှင်မောဂ္ဂလာန်အား မိန့်ကြားတော်မူရာ အရှင်မောဂ္ဂလာန်ထေရ်က တန်ခိုးဖန်ဆင်း၍ ခြေမဖြင့် မိဂါရမာတုပါသာဒကို အမျိုးမျိုး အဖုံဖုံ တုန်လှုပ်စေသဖြင့် ပြာသာဒ်လှုပ်မှုကြောင့် ကြောက်ရွံ့ထိတ်လန့်နေကြသော ရဟန်းတို့အား ဣဒ္ဓိပါဒ်လေးပါး ပွားများနိုင်သောအကျိုး အမျိုးမျိုးတို့ကို ဘုရားရှင် ဟောတော်မူသည့်သုတ်။
-သံ၊၃၊၂၅၂-၃။
သံ၊မြန်၊၃၊၂၅၅-၆။
-သံယုတ္တနိကာယ၊ ၃-အယောဂုဠဝဂ္ဂ၊ ဧကာဒသမသုတ်။
ဘုရားရှင် ကောသလနိုင်ငံ ... သီတင်းသုံးတော်မူနေစဉ် အရှင်မောဂ္ဂလာန်ထေရ် ဣဒ္ဓိပါဒ်လေးပါး ပွားများထားပုံအပြည့်အစုံကို အထက်သုတ်တော်အတိုင်း ရဟန်းတို့အား ဘုရားရှင် ဟောတော်မူသည့်သုတ်။
-သံ၊၁၊၁၉၅။
သံ၊မြန်၊၁၊၁၈၃-၄။
သံ၊ဋ္ဌ၊၁၊၂၅၆-၂၆၀။
သံ၊ဋီ၊၁၊၂၉၂-၄။
-သံယုတ္တနိကာယ၊ သဂါထာဝဂ္ဂသံယုတ္တ၊ ၈-ဝိသသံယုတ္တ၊ နဝမသုတ်။
ဘုရားရှင် မဂဓနိုင်ငံ ရာဇဂြိုဟ်မြို့ ဝေဠုဝန်ကျောင်းတော်၌ သီတင်းသုံးနေတော်မူစဉ် ၁၂-နှစ်တိုင်တိုင် ဟိမဝန္တာ မန္ဒာကိနီအိုင်၏အနီး၌ သီတင်းသုံးနေရာမှ ရောက်ရှိလာပြီး ဘုရားရှင်အား အမည်ကို လျှောက်ထား၍ ဖူးမြော်လာသော အရှင်ကောဏ္ဍညထေရ်နှင့် ဆက်စပ်၍ အရှင်ကောဏ္ဍညထေရ်၏ ဂုဏ်တော်များကို ဘုရားရှင်၏ ခွင့်ပြုတော်မူချက်အရ အရှင်ဝင်္ဂီသထေရ်က ဂါထာ ၃-ဂါထာဖြင့် သီကုံးပူဇော်ပုံကို ပြဆိုသည့်သုတ်။
အဋ္ဌကထာ၌-အရှင်ကောဏ္ဍညထေရ် ဟိမဝန္တာ၌ သီတင်းသုံးခြင်း အကြောင်း၊ မန္ဒာကိနီရေအိုင် အကြောင်း၊ ဆင်တို့ပြုစုလုပ်ကျွေးပုံ၊ အရှင်ကောဏ္ဍညထေရ် ပရိနိဗ္ဗာန်ဝင်စံခြင်း၊ အရှင်ကောဏ္ဍညစေတီသည် ယနေ့တိုင် ရှိနေသေးကြောင်း အစရှိသော မှတ်သားဖွယ်တို့ ပါရှိသည်။
-သံ၊၁၊၁၉၃-၅။
သံ၊မြန်၊၁၊၁၈၁-၃။
သံ၊ဋ္ဌ၊၁၊၂၅၅-၆။
သံ၊ဋီ၊၁၊၁၉၁-၂။
-သံယုတ္တနိကာယ၊ သဂါထာဝဂ္ဂသံယုတ္တ၊ ၈-ဝင်္ဂီသသံယုတ္တ၊ အဋ္ဌမသုတ်။
ဘုရားရှင် ကောသလနိုင်ငံ သာဝတ္ထိမြို့ ဇေတဝန်ကျောင်းတော်၌ ၁၂၅၀ သော ရဟန်းတော်များ ဘုရားရှင်ဟောကြားတော်မူအပ်သော နိဗ္ဗာနပဋိသံယုတ္တ ဓမ္မကထာကို စိတ်ပါလက်ပါ၊ စိတ်ဝင်တစား ရိုသေစွာနာယူနေကြသော ရဟန်းတော်များကိုအကြောင်းပြု၍ ဉာဏ်၌ ရုတ်တရက်ထင်ပေါ်လာသော လေးဂါထာတို့နှင့် အရှင်ဝင်္ဂီသထေရ်၏ ပဋိဘာနသမ္ပတ္တိဂုဏ်ရည်ကို ရဟန်းတို့အား သိစေတော်လိုသဖြင့် ဘုရားရှင်၏ မိန့်ကြားတော်မူချက်အရ အတိုင်းထက်အလွန် သဒ္ဓါတရားဖြစ်ပေါ် လာပြီး ဘုရားရှင်၏ဂုဏ်တော်များကို နောက်ထပ်လေးဂါထာတို့ဖြင့် ရွတ်ဆိုလျှောက်ထားပုံကို ပြဆိုသည့်သုတ်။
-သံ၊၁၊၁၉၂-၃။
သံ၊မြန်၊၁၊၁၈၀-၁။
သံ၊ဋ္ဌ၊၁၊၂၅၃-၅။
သံ၊ဋီ၊၁၊၂၈၉-၂၉၁။
-သံယုတ္တနိကာယ၊ သဂါထာဝဂ္ဂ၊ ၈-ဝင်္ဂီသသံယုတ္တ၊ အဋ္ဌမသုတ်။
ဘုရားရှင် ကောသလနိုင်ငံ သာဝတ္ထိမြို့ ပုဗ္ဗာရုံကျောင်း မိဂါရမာတုပါသာဒ အဗ္ဘောကာသ၌ သီတင်းသုံးတော်မူစဉ် ဘုရားရှင်က တုဏှီဘူတ ထိုင်နေကြသော ရဟန်းတော်များအား မိမိ၏တစ်စုံတစ်ခုသော ကိုယ်မှု, နှုတ်မှု ကဲ့ရဲ့ပြစ်တင်ဖွယ် ရှိလျှင် ပြစ်တင်ကဲ့ရဲ့ နိုင်ကြောင်း ဖိတ်ကြားတော်မူခြင်းကို အရှင်သာရိပုတ္တရာထေရ်က တစ်စုံတစ်ခုကဲ့ရဲ့ပြစ်တင်စရာ မရှိပုံနှင့် ဘုရားရှင်၏ကျေးဇူးဂုဏ်တော်တို့ကို အကျယ် တဝင့် ချီးကျူးလျှောက်ထားပြီး ဘုရားရှင်နည်းတူ ဖိတ်ကြားပါသည်။
ဘုရားရှင်က အရှင်သာရိပုတ္တရာ၏ ကဲ့ရဲ့ပြစ်တင်ဖွယ် ကိုယ်မှု နှုတ်မှုမရှိပုံကို မိန့်ကြားတော်မူပြီး မဟာ ပည၊ ပုထုပည၊ ဟာသပည၊ ဇဝနပည၊ တိက္ခပည၊ နိဗ္ဗေဓိကပည၊ အနုတ္တရ ဓမ္မစက္ကအနုပဝတ္တိတဂုဏ်ပုဒ်တို့ကို ချီးကျူးမိန့်တော်မူပါသည်။
စည်းဝေးနေသော ရဟန်းတော်ငါးရာ၏ ကဲ့ရဲ့ပြစ်တင်ဖွယ်ရှိက ကဲ့ရဲ့ပြစ်တင်ပါရန် လျှောက်ထားသည့်အခါ ဘုရားရှင်က ဤရဟန်းတော်ငါးရာတွင် တေဝိဇ္ဇပတ္တရဟန်း ခြောက်ကျိပ်၊ ဆဠာဘိညရဟန်းတော် ခြောက်ကျိပ်၊ ဥဘတောဘာဂဝိမုတ္တ ရဟန်းတော် ခြောက်ကျိပ်နှင့် အခြားရဟန်းတော်များ၊ ပညာဝိမုတ္တပုဂ္ဂိုလ်များဖြစ်ပုံကို မိန့်ကြားတော်မူပါသည်။
ထိုအခါ အရှင်ဝင်္ဂီသထေရ်က ဘုရားရှင်, ရဟန်းတော်ငါးရာတို့၏ ဂုဏ်ပုဒ်များကို စကြာမင်းနှင့် အမတ်ပရိသတ်အသွင် ဥပမာတင်၍ လေးဂါထာတို့ဖြင့် ချီးကျူးလျှောက်ထားပုံကို ပြဆိုသည့်သုတ်။
ဤသုတ်တော်၌ ဘုရားရှင်နှင့် ရဟန်းတော်ငါးရာတို့ အချင်းချင်း ဝိသုဒ္ဓိ ပဝါရဏာပြုပုံကို ပြဆိုထားပါသည်။
အဋ္ဌကထာ, ဋီကာတို့၌ ပဝါရဏာအကြောင်း၊ စကြာမင်းကျင့်ဝတ် ၁၀ ပါး/ ၁၂-ပါး ခမည်းတော်၏ စကြာရတနာကို သားတော်မင်းက ဆက်၍လည်စေပုံ အစရှိသော မှတ်သားဖွယ်များကို ဖွင့်ပြထားပါသည်။
-သံ၊၁၊၁၈၈-၉။
သံ၊မြန်၊၁၊၁၈၉။
သံ၊ဋ္ဌ၊၁၊၂၄၈။
-သံယုတ္တနိကာယ၊ သဂါထာဝဂ္ဂသံယုတ္တ၊ ၈-ဝင်္ဂီသသံယုတ္တ၊ တတိယသုတ်။
အာဠဝီနိုင်ငံ၊ အာဠဝီမြို့၊ အဂ္ဂါဠဝနတ်ကွန်း၌ ဥပဇ္ဈာယ်ဆရာ နိဂြောဓကပ္ပထေရ်နှင့်အတူ အရှင်ဝင်္ဂီသထေရ်တို့ သီတင်းသုံးနေစဉ် မိမိ၏ ပဋိဘာနဉာဏ် ပညာဖြင့် အခြားမထေရ်မြတ်များအား မထေရ်မဲ့မြင် ပြုမိသည်ကို အကြောင်းပြု၍ ဖြစ်ပေါ်လာသော ဝိပ္ပဋိသာရကို ပယ်ဖျောက်ပြီး “မာနံ ပဇဟဿု” အစရှိသော လေးဂါထာတို့ကို ရွတ်ဆိုသည့်သုတ်။
ဤဂါထာတို့၌ မာန၏အပြစ်များ, ပယ်စွန့်နိုင်သောအကျိုးများကို ပြဆိုထားပါသည်။
-သံ၊၁၊၁၈၈။
သံ၊မြန်၊၁၊၁၇၆။
သံ၊ဋ္ဌ၊၁၊၂၄၇-၈။
-သံယုတ္တနိကာယ၊ သဂါထာဝဂ္ဂသံယုတ္တ၊ ၈-ဝင်္ဂီသသံယုတ္တ၊ ဒုတိယသုတ်။
အရှင်ဝင်္ဂီသထေရ်သည် မိမိ၏ဥပဇ္ဈာယ်ဆရာတော် နိဂြောဓကပ္ပထေရ်နှင့် အာဠဝီမြို့တော် အဂ္ဂါဠဝစေတီ၌ သီတင်းသုံးစဉ် သာသနာတော်၌ မမွေ့လျော်မှု “အနဘိရတိ” ဖြစ်ပေါ်လာရာ ကိုယ်တိုင်ပယ်ဖျောက်ပြီး သာသနာတော်၌ မွေ့လျော်မှု “အဘိရတိ” တရားဖြစ်ပေါ်လာသည့်အခါ ဘိက္ခုအမည်ရသူ၏ သဘောတရားများ, မုနိအမည် ရသူ၏ သဘောတရားများ, သူတော်ကောင်းတို့ဉာဏ်ဖြင့် သက်ဝင်တည်နေသည့် တရားတို့ကို ဂါထာငါးပုဒ်ဖြင့် ကျူးရင့်ပုံကို ပြဆိုထားသည့်သုတ်။
-အံ၊၂၊၃၈၉-၃၉၀။
အံ၊မြန်၊၂၊၄၉၃။
-အင်္ဂုတ္တရနိကာယ၊ ဆက္ကနိပါတ၊ ၁၁-တိကဝဂ္ဂ၊ သတ္တမသုတ်။
အရတိ (တောရကျောင်း, သမထ, ဝိပဿနာ ကုသိုလ်တရားတို့၌ မမွေ့လျော် မှု)ကို ပယ်ဖျောက်ရန် မုဒိတာတရားကို ပွားများရမည်၊ ဝိဟိံသာ (စိတ်ကို ညှင်းဆဲကြောင်းစေတနာ)ကို ပယ်ဖျောက်ရန် အဝိဟိံသာတရားကို ပွားများရမည်၊ အဓမ္မ စရိယာ (အကုသိုလ်ကမ္မပထတရား ဆယ်ပါး)ကို ပယ်ဖျောက်ရန် ဓမ္မစရိယာ (ကုသိုလ် ကမ္မပထတရား ဆယ်ပါး)ကို ပွားများရမည်-ဟု ဟောတော်မူသည့်သုတ်။
-သံ၊၁၊၂၀၆-၇။
သံ၊မြန်၊၁၊၁၉၂-၃။
သံ၊ဋ္ဌ၊၁၊၂၇၂-၃။
သံ၊ဋီ၊၁၊၃၀၅။
-သံယုတ္တနိကာယ၊ သဂါထာဝဂ္ဂသံယုတ္တ၊ ၉-ဝနသံယုတ္တ၊ စုဒ္ဒသမသုတ်။